Diari Oficial de la Generalitat Valenciana


Sumari del DOGV 7908, del 02-11-2016 (2016/8087)

RESOLUCIÓ de 27 de setembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 79/13-AIA Llombai.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7908

Data del DOGV
:   02-11-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8087


Data del document
:   27-09-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 27 de setembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 79/13-AIA Llombai. [2016/8087]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 79/13-AIA Llombai.  
  
  
«Declaració d'impacte ambiental  
Expedient: 079/9316-JUF.  
Projecte: ampliació d'explotació de recursos de la secció A denominada El Tossal, núm. 1161.  
Òrgan promotor: Transportes y Transformaciones, SL.  
Òrgan substantiu: Servei Territorial d'Indústria i Energia de València. Conselleria d'Economia Sostenible, Sectors Productius, Comerç i Treball (MIEXPA/2008/12/46).  
Localització: Llombai (polígon 15, parcel·les 269, 270, 395, 397, 398, 399, 401 i 800).  
  
Descripció del projecte  
L'objecte del projecte és l'ampliació de l'explotació de recursos classificats de la secció A segons la Llei de Mines, denominada El Tossal, núm. 1161, al terme municipal de Llombai i promoguda per Transportes y Transformaciones, SL.  
Els recursos a extraure són materials calcaris, calcàries i dolomies per a usar-los com a àrids. Els estèrils no comerciables estan constituïts per margues, que s'utilitzaran com a material de rebliment en la restauració. Es disposa d'una planta de tractament en la pedrera. S'estima que la restauració pot estar completada en 6 anys.  
El sistema d'explotació és amb arrancada per mitjà d'aplicació de voladures amb explosius i amb avanç descendent per bancs.  
El projecte planteja que a mesura que s'abandonen els talussos superiors, una vegada explotats, seran restaurats alhora que es continua l'explotació dels successius bancs inferiors. Els bancs d'explotació-restauració tindran els paràmetres següents: 5 m d'alçària, angle de talús de 35º i amplàries de bermes variable, mínim de 4 m d'ample.  
  
S'han establit quatre fases d'explotació/restauració.  
Durant la fase primera es crearà una plaça de pedrera de cota 160 i començaran les labors de condicionament dels terrenys de l'ampliació. Durant la fase 2, començarà la restauració de la zona NW i durant la fase 3, la zona S. Durant la fase 4 es restaurarà tota la pedrera i es desmantellaran les instal·lacions existents.  
S'estableixen mesures per al drenatge de les aigües d'escolament als llits naturals de forma laminar després de la restauració, però no s'especifiquen les mesures d'escolament durant l'explotació de la pedrera.  
  
L'accés es realitza per la carretera CV-50 i un camí d'uns 700 m que comença en el km 44,220.  
Hi ha en l'actualitat una caseta prefabricada per a vestidor. No s'aporta informació sobre el subministrament elèctric. L'aigua per a reg serà aportada per mitjà de camions cisterna d'origen extern a l'explotació. No s'indica la procedència d'aigua per a ús sanitari.  
  
Tramitació administrativa:  
1. Antecedents  
L'explotació de recursos de la secció A denominada El Tossal, núm. 1161, la va autoritzar el 17 de març 1993 el cap del Servei Territorial d'Indústria i Energia, després de la corresponent declaració d'impacte ambiental (expedient 266/1864-HBQ). La superfície autoritzada és de 2,5 ha.  
La Direcció Territorial de València, respecte de l'ocupació de la forest pública, va adjudicar l'aprofitament a l'empresa Transportes y Transformaciones per espai de 10 anys.  
Mitjançant la Resolució del director territorial, de 19 d'octubre de 2005, es va prorrogar l'aprofitament per 5 anys més, fins a 19 d'octubre de 2010, a fi de restaurar l'explotació.  
2. Actuacions de l'avaluació d'impacte ambiental  
El 9 de desembre de 2008, l'òrgan promotor (Transportes y Transformaciones, SL) sol·licita davant de l'òrgan substantiu l'ampliació de la pedrera El Tossal, núm. 1161.  
El cap del Servei Territorial de la Conselleria d'Economia, Indústria i Comerç va sotmetre el projecte d'ampliació d'explotació, l'estudi d'impacte ambiental, el pla de restauració integral, el document de síntesi, la memòria tècnica de contaminació i l'estudi acústic del Projecte d'Ampliació d'Explotació de Recursos de la Secció A, de la Pedrera El Tossal, número 1161, del terme municipal de Llombai, a informació pública per mitjà de la publicació en el Diari Oficial de la Comunitat Valenciana núm. 6784, de data 29 de maig de 2012 per un termini de 30 dies hàbils.  
L'1 de juliol de 2013, l'òrgan substantiu sol·licita al Servei d'Avaluació d'Impacte Ambiental la declaració d'impacte ambiental de l'ampliació de la pedrera El Tossal, núm. 1161.  
Amb data 8 d'octubre de 2013, el Servei d'Avaluació d'Impacte Ambiental realitza consulta a:  
- El Servei de Vida Silvestre, perquè emeta informe sobre la compatibilitat de l'ampliació de l'explotació amb l'hàbitat existent (codi 433317);  
- El Servei de Gestió d'Espais Naturals Protegits, perquè emeta informe sobre la compatibilitat del projecte amb el Paratge Natural Municipal els Cerros de Llombai i  
- l'Ajuntament de Llombai, perquè emeta informe sobre: si l'activitat minera és compatible amb les normes urbanístiques; si dins de la franja de 500 m d'ample al voltant del contorn de l'actuació està permés l'ús residencial i si hi ha construccions d'aquest tipus, i la compatibilitat amb el Paratge Natural Municipal els Cerros. Al mateix temps que se sol·licita una còpia del plec de condicions en què, segons les al·legacions que consten en l'expedient, s'obligava a restaurar l'explotació ja autoritzada.  
Amb data 12 de febrer de 2014, la Direcció Territorial de València de la Conselleria d'Infraestructures, Territori i Medi Ambient resol desestimar la sol·licitud d'ocupació de la forest d'utilitat pública número V038 de la província de València, denominada Sant Antoni, per tractar-se d'una ocupació per interés particular i no concórrer la conformitat de l'entitat propietària de la forest afectada.  
Amb data 19 d'octubre de 2015, l'òrgan substantiu reitera la sol·licitud de la declaració d'impacte ambiental a l'òrgan ambiental.  
Analitzada la documentació que consta en l'expedient fins a aquest moment, se sol·licita que emeta informe, amb data 18 de febrer de 2016, el Servei de Prevenció d'Incendis Forestals i, novament, se sol·licita a l'Ajuntament de Llombai que envie còpia de les normes subsidiàries del planejament urbanístic de Llombai, en apreciar una certa ambigüitat en el seu informe de 7 de gener de 2016, atés que no s'ha rebut còpia d'aquestes fins a l'emissió d'aquesta declaració d'impacte ambiental, a pesar de requeriment en diverses ocasions i mitjans.  
3. Informes realitzats per les administracions públiques afectades  
Es transcriuen, tot seguit, els informes que consten en l'expedient d'avaluació d'impacte ambiental.  
Informe del Servei d'Espais Naturals Protegits  
Realitzat el 29 d'octubre de 2013, el qual emet l'informe següent:  
«[?]la gestió mediambiental dels paratges naturals municipals correspon als ajuntaments, segons el que disposa l'article 9 de la Llei 11/1994, de 27 de desembre, de la Generalitat Valenciana, d'Espais Naturals Protegits de la Comunitat Valenciana».  
Informe del Servei de Vida Silvestre  
Realitzat el 4 de novembre de 2013, el qual emet l'informe següent sobre les afeccions a espècies catalogades i a hàbitats d'interés comunitari:  
«[...] Consultat el Banc de Dades de Biodiversitat de la Comunitat Valenciana, quant a espècies prioritàries que es puguen veure afectades per aquest projecte, no hi ha dades de cap espècie prioritària en l'àrea d'actuació i el seu entorn que es puga veure afectada de manera significativa.  
[?] No hi ha en la zona cap dels hàbitats protegits per l'article 19 del Decret 70/2009, de 22 de maig, del Consell, pel qual es crea i regula el Catàleg Valencià d'Espècies de Flora Amenaçades i es regulen mesures addicionals de conservació.  
[?] La zona està dominada per una formació de coscollars que ocupen pràcticament tota la parcel·la no explotada, 5330 matolls termomediterranis i preestèpics. Es tracta d'hàbitats ben representats en la Xarxa Natura 2000, per la qual cosa l'actuació no afectarà significativament la conservació del conjunt d'hàbitats.»  
Informe de l'Ajuntament de Llombai  
Realitzat el 7 de gener de 2016, i completat amb un altre posterior amb data 8 de gener de 2016, el qual emet l'informe següent:  
«Primer. Sobre [?] si l'activitat minera està permesa en les normes urbanístiques i ordenances vigents en el municipi de Llombai.  
Els usos indicats en les normes subsidiàries de planejament urbanístic de Llombai indiquen que s'hauran de respectar les incompatibilitats. L'activitat minera no figura expressament com a permesa entre els usos autoritzables en sòl no urbanitzable de les normes subsidiàries, per la qual cosa es respecta la no-permissió com a mesura de prudència, i es denega.  
Segon. Sobre [?] si dins d'una franja de 500 metres d'ample [?] està permés l'ús residencial i hi ha construccions d'aquest tipus [?].  
  
Les normes subsidiàries i de planejament urbanístic de Llombai, en aquest punt, estableixen que no es podran realitzar altres construccions que les indicades destinades a explotacions agrícoles que tinguen relació amb la naturalesa i destinació de la zona i s'ajusten, si escau, a la norma del Ministeri d'Agricultura, així com les construccions i instal·lacions vinculades a l'execució [?] i servei de les obres públiques.  
  
No obstant això, podran autoritzar-se, segons el que disposa l'article 43.3 de la Llei del Sòl, edificacions i instal·lacions d'utilitat pública o interés social que hagen d'emplaçar-se en el medi rural, així com edificis aïllats destinats a habitatge familiar en llocs en què no existisca la possibilitat de formació de nucli de població definit en l'article 104 bis 6.  
Amb referència a l'existència de construccions en el lloc, sembla que hi ha diferents tipus de construccions sense determinar-les.  
  
Ara bé, dins de la franja de 500 metres d'ample traçada al voltant del contorn de l'actuació, i a pesar del que s'ha mencionat en el primer punt, no està permés l'ús residencial, no obstant això, sí que es permeten, segons els articles 95 i 108 de les normes subsidiàries, habitatges familiars per a l'estada del propietari i/o treballadors en consonància amb les necessitats de l'explotació agrícola o ramadera sempre que no hi haja la possibilitat de formació de nucli de població.  
Per tant, no es permet l'ús residencial en cap concepte.  
Tercer. Sobre el punt 3. Per mitjà del visor cartogràfic d'aquesta conselleria s'observa que l'actuació està envoltada a uns metres de distància pel Paratge Natural Municipal els Cerros. A més, la pedrera se situa en la forest d'utilitat pública V038 Sant Antoni, propietat de l'Ajuntament de Llombai. Se sol·licita que s'emeta informe respecte d'això, en l'àmbit de les seues competències.  
Sobre aquest punt, l'Ajuntament es remet a la Resolució del director territorial de València de la Conselleria d'Infraestructures de Territori i Medi Ambient de data 12 de febrer de 2014.  
Quart. Sobre el punt 4. Les al·legacions sorgides durant la fase d'informació pública relaten que el promotor va firmar l'any 1992 un plec de condicions, que l'obligava -entre altres coses- a restaurar la pedrera. Se sol·licita una còpia de l'esmentat plec.  
S'hi adjunta una còpia del plec de condicions.  
[?] plec de condicions tècniques particulars que han de regir en l'aprofitament de pedra calcària de la pedrera el Maserot, situada en la forest núm. 38 d'utilitat pública denominada Sant Antoni, que pertany l'Ajuntament de Llombai (València)».  
Informe del Servei d'Incendis Forestals  
S'ha rebut el 13 de maig de 2016, en el qual es comunica que no hi ha constància d'incendi forestal a la zona de l'explotació minera.  
4. Al·legacions presentades pel públic interessat  
L'òrgan substantiu, amb data 1 de juliol de 2013, remet les 125 al·legacions que s'han presentat durant la fase d'informació al públic del projecte. Totes aquestes responen a un mateix model d'al·legació.  
Al·legació tipus presentada durant la fase d'informació al públic:  
Realitzades al juny de 2012:  
«La ubicació és inadequada. L'ampliació d'una pedrera contigua a un Paratge Natural Municipal i en les proximitats d'un Lloc d'Interés Comunitari (LIC) resulta incongruent, perquè comporta l'afectació i degradació dels valors botànics, ecològics, geomorfològics, paisatgístics i de la fauna que es pretenien preservar quan es van declarar com a Paratge Natural Municipal i LIC, respectivament.  
Segons el projecte presentat per la mercantil Transports i Transformacions, SL, la pedrera que es pretén ampliar es troba en la zona perimetral externa, contigua al Paratge Natural Municipal dels Cerros. I a una distància d'uns 700 metres de la Cova de les Meravelles, que ha estat catalogada com a Lloc d'Interés Comunitari (LIC) dins de la Xarxa Natura 2000, i forma part del projecte LIFE «Pla de conservació dels quiròpters a la Comunitat Valenciana [?].  
El valor paisatgístic dels Cerros és especialment destacable en l'àmbit del terme municipal de Llombai, atés que constitueix un espai arbrat enclavat en una zona de cultius i circumdat pel riu Magre. Una activitat extractiva a cel obert, com és el cas de la pedrera El Tossal, comporta l'eliminació de la vegetació, el sòl i la roca mare. La qual cosa és contrària a la utilitat pública de la forest afectada i a la seua funció paisatgística i protectora de sòls i vegetació.  
[?] Lamentablement, la zona ha patit dos incendis, al juliol de 2012 i al maig d'enguany, que ha afectat a part del Paratge Natural Municipal. Per això, és encara més significatiu l'impacte paisatgístic d'una explotació tan agressiva per al medi ambient com és una pedrera. L'ampliació d'una pedrera contigua a un Paratge Natural Municipal resulta incongruent, perquè comporta l'afectació i degradació dels valors botànics, ecològics, geomorfològics i paisatgístics que es pretenien preservar quan es va declarar com a tal Paratge Natural Municipal.  
[?] La CV-520, tram A-7 a Catadau, registra una Intensitat Mitjana Diària (IMD) de 6.469 vehicles, amb un 11,21 % de vehicles pesants, segons l'IMD de 2010 de l'Àrea de Carreteres de la Diputació de València. Aquesta carretera presenta un traçat ple de revoltes. Això unit als problemes causats pels vessaments de terra i pedres dels camions, en ocasions sobrecarregats, pot ser una combinació letal per a la seguretat vial en una carretera que ja té un índex elevat d'accidents.  
[?] Cal tindre en compte que l'ecosistema al voltant de l'explotació estarà afectat per les emissions de pols. La pols produïda per l'activitat pot afectar el desenvolupament i la salut de les espècies botàniques, així com pertorbar la vida de la fauna, especialment les colònies de quiròpters que habiten la Cova de les Meravelles (LIC), que tenen la seua zona de caça en l'àrea del paratge natural i adjacents. Cal remarcar que algunes de les espècies localitzades a la Cova de les Meravelles, com ara la rata penada de peus grans (Myotis capaccinii) i la rata penada de ferradura mitjana (Rhinolophus mehelyi), estan catalogades en la llista roja espanyola en perill d'extinció.  
A més, es pot produir una inducció d'efectes edàfica negatius al voltant de l'explotació, a causa de l'emissió de pols, principalment per l'acumulació de fins i pols, la qual cosa dificulta l'intercanvi hídric del sòl. Això podria provocar la inutilització permanent del sòl afectat.  
D'altra banda, pel que fa al soroll i a les vibracions, les pertorbacions causades per les explosions, el funcionament de la maquinària pesada i el trànsit de camions, provoca canvis en les pautes de comportament de la fauna.  
[?] El Ple de l'Ajuntament de Llombai, en sessió extraordinària celebrada el dia 21 de juny de 2012, i en relació amb la sol·licitud d'autorització d'ampliació d'explotació de recursos de la Secció A), de la pedrera El Tossal número 1161 del terme municipal de Llombai (València), presentada per l'empresa Transportes y Transformaciones, SL, va acordar:  
1. Manifestar que sí que hi ha inconvenient per a l'autorització de sol·licitud d'ocupació de la forest pública núm. 38, per l'empresa Transportes y Transformaciones, SL.  
2. Negativa al fet que es continue explotant la parcel·la 800 del polígon 15, de la forest catalogada núm. 38, propietat d'aquest Ajuntament.  
  
3. Exigir la paralització de l'aprofitament, mitjançant la corresponent restauració i tancament.  
4. Facultar l'Alcaldia per a totes les gestions que calga per a la consecució del que s'acorda.  
5. Donar compte a la conselleria corresponent del present acord als efectes pertinents. [?]».  
  
Consideracions ambientals  
La pedrera El Tossal s'enclava en la forest d'utilitat pública V038 Sant Antoni, propietat de l'Ajuntament de Llombai i gestionat per la Generalitat, i limita amb el paratge natural municipal denominat els Cerros. A pesar que la zona en què es proposa l'ampliació no està dins del perímetre del paratge natural municipal dels Cerros, els valors ambientals del terreny forestal que estarien afectats són els mateixos que van propiciar la declaració de l'espai natural protegit. Es tracta d'un sòl forestal catalogat d'utilitat pública, poblat per pineda adulta i que ha sigut preservat d'incendis. El valor paisatgístic de la zona és destacat per tractar-se d'una forest enclavada en una zona de cultiu i envoltada pel riu Magre. La coberta vegetal està en bon estat de conservació.  
  
El 27 de desembre de 1991, el Servei Territorial d'Indústria i Energia de la Conselleria d'Indústria, Comerç i Turisme sol·licita davant del Servei de Programació i Avaluació de l'Impacte Ambiental la declaració d'impacte ambiental del Projecte d'aprofitament de recursos de la secció A, pedrera de graves denominada El Tossal, al terme municipal de Llombai.  
Per a això es disposa «de l'estudi d'impacte ambiental i pla de restauració d'una pedrera de graves», visat amb data 25 d'octubre de 1991.  
  
En aquest estudi s'indica que l'extracció se situa en el polígon 15, full 2, parcel·la 401. S'adjunta el plànol núm. 4 «explotació i perfils» i el plànol núm. 5 «restauració i perfils», ambdós a escala 1/1000. En ambdós plànols s'observa que el límit de l'àrea d'extracció se cenyeix a la cota 180.  
  
Figura 1. Perímetre autoritzat per l'òrgan substantiu el 17 de març de 1993.  
  
  
El projecte preveu un programa de restauració que es concreta en els termes següents:  
«En cada una de les zones que estiguen a punt per a restaurar s'han de cobrir les etapes següents:  
- Condicionament d'accessos.  
- Anivellació de talussos, rebliment de buits i condicionament de talussos.  
- Condicionament de la terra vegetal.  
- Realització dels clots de plantació dels arbres, les dimensions dels quals seran d'1 m x 1 m x 0,5 m, i dels arbustos, les dimensions dels quals seran de 0,5 m x 0,5 m x 0,3 m.  
- Plantació dels arbres i arbustos.  
- Seguiment durant tres mesos, i reemplaçament de les mates que no hagen arrelat».  
El projecte inicial disposa del plec de condicions tècniques particulars que han de regir l'aprofitament de pedra calcària de la pedrera El Tossal, situada en la forest núm. 38 d'utilitat pública denominada Sant Antoni, que pertany a l'Ajuntament de Llombai (València)». Aquest plec de condicions, de data 25 d'agost de 1992, està firmat per l'ajuntament, pel cap de la unitat forestal i per l'adjudicatari. Es reconeix el caràcter temporal de l'aprofitament, per un termini màxim de 10 anys. L'article 10 estableix que quan es realitzen les excavacions s'ha d'evitar deixar sense suports roques o terres que puguen afonar-se o lliscar. L'article 11 obliga a deixar l'explotació al final de l'aprofitament amb les dimensions i característiques topogràfiques que fixe el projecte de restauració, de manera que els talussos resultants al final de l'explotació no podran superar els 5 metres d'alçària i amb una inclinació màxima de 45º, i hauran de quedar bancals o terrasses entre talussos d'amplària superior a 4 m.  
La declaració d'impacte ambiental del projecte estima acceptable, només als efectes ambientals, l'explotació de la pedrera, amb el condicionant (a més d'un altre relatiu a l'aparició d'algun indici o resta arqueològica) que el promotor restaurarà els marges del camí d'accés a l'explotació, així com el desmunt realitzat a l'est del perímetre d'extracció sol·licitat, i se li dóna per a això un termini de sis mesos comptador a partir de la recepció de la notificació de la declaració.  
  
Des que es va emetre la declaració d'impacte ambiental del projecte inicial de la pedrera no consta en el Servei d'Avaluació d'Impacte Ambiental cap altre expedient hi relacionat, fins que l'1 de juliol de 2013 l'òrgan substantiu sol·licita la declaració d'impacte ambiental de l'ampliació de la pedrera El Tossal. Per tant, únicament ha sigut avaluat ambientalment l'àmbit de l'explotació que es representa en la figura 1.  
  
Consultat el visor cartogràfic de la Conselleria de Medi Ambient, s'observa que l'explotació realitzada en l'actualitat no s'ha cenyit a la cota 180, sinó que l'ha superada àmpliament, sobrepassant l'àmbit de l'explotació que havia sigut avaluat ambientalment.  
  
Segons el cadastre miner, la superfície autoritzada és de 2,5 ha. Segons les comprovacions realitzades per mitjà de l'ortofoto del visor de la conselleria, la superfície ja explotada s'acosta a les 5 ha.  
  
  
Figura 2. Àmbit ja explotat en l'actualitat. Figura en color groc la línia de cota 180, coincident amb el perímetre autoritzat.  
  
  
S'ha fet una visita de camp a la zona i es comprova que no s'ha realitzat cap tipus de restauració a pesar que aquesta era un dels requisits per a l'autorització segons la declaració d'impacte ambiental de la pedrera original. S'hi adjunten algunes fotografies de l'estat actual de l'explotació:  
  
Imatges en què es mostra que no s'ha restaurat l'explotació El Tossal.  
  
  
Des de l'inici de l'activitat de l'explotació minera, la secció forestal de la Direcció Territorial de València ha emés informe, en diverses ocasions, desfavorable del projecte. Al maig de 2003, va informar desfavorablement l'ampliació de la pedrera pels motius següents: hi ha afecció a una pineda adulta; l'eliminació d'aquesta és contrària a la utilitat pública que correspon a la forest en què s'enclava la pedrera, i no s'ha complit la fase de restauració de l'explotació.  
Així mateix, la secció forestal va resoldre, a l'octubre de 2005, que l'empresa promotora de l'explotació procedira a la restauració de la pedrera El Tossal amb les condicions establides inicialment en el plec de condicions tècniques particulars que han de regir en l'aprofitament de pedra calcària de la pedrera El Tossal, situada en la forest núm. 38 d'utilitat pública denominada Sant Antoni, que pertany a l'Ajuntament de Llombai (València), en un termini de 5 anys.  
  
Transcorreguts 3 anys des de l'anterior resolució de restauració, i atés que no s'havia presentat el projecte de restauració adequadament i es comprova que s'ha afectat la forest d'utilitat pública en una superfície superior a la inicialment autoritzada, la secció forestal proposa la paralització total de l'aprofitament de la pedrera, l'anul·lació de l'aprofitament i la comunicació a l'òrgan substantiu.  
Es transcriuen a continuació els principals aspectes dels informes en matèria forestal.  
Informe sobre l'ampliació d'adjudicació d'aprofitament d'extracció de pedra en la forest d'utilitat pública número 38 denominada Sant Antoni, pertanyent a l'Ajuntament de Llombai, de 9 de maig de 2003.  
  
«Vista la sol·licitud presentada per Transportes y Transformaciones, SL, relativa a l'ampliació de l'adjudicació de l'aprofitament d'extracció de terra en l'explotació minera El Tossal, núm. 1161, sítia al terme municipal de Llombai, i els terrenys de la qual pertanyen a la forest d'utilitat pública núm. 38, Sant Antoni, propietat d'aquest ajuntament.  
  
Visitada la zona descrita, el tècnic que subscriu emet informe desfavorable a l'ampliació, a causa dels punts següents:  
1. L'aprofitament d'adjudicació tenia com a període màxim 10 anys, complia l'any 2002 (inclòs), i una extracció màxima de 125.0000 metres cúbics.  
2. Els fronts actuals afecten una zona arborada de pineda adulta i és contrària a la utilitat pública de la forest en la seua funció paisatgística i protectora de sòl i vegetació.  
3. La Llei 3/1993, Forestal de la Comunitat Valenciana, indica com a aprofitaments forestals les fustes, llenyes, corfes, pastures, fruits, resines, plantes aromàtiques [...] i, en general, els altres productes i subproductes propis dels terrenys forestals (art. 30). Els minerals per definició no són recursos naturals renovables, una vegada extrets desapareixen i no es renoven. Per a realitzar una activitat extractiva a cel obert com és el cas de la pedrera El Tossal, cal eliminar la vegetació, el sòl i la roca mare, i no figura inclosa aquesta activitat en la llista d'aprofitaments forestals de l'article 30.  
  
4. A més, hem de tindre en compte l'article 48 de la Llei 3/1993, Forestal de la Comunitat Valenciana, i especificar que les forests de domini públic i les catalogades com d'utilitat pública o protectores no podran ser rompudes ni destinades a usos no forestals, desplegat en l'article 79 del Reglament de la Llei 3/1993, de 9 de desembre, Forestal de la Comunitat Valenciana.»  
Informe emés per la Direcció Territorial de València, de data 19 d'octubre de 2005.  
«Vist que al desembre de 2002 va finalitzar el termini d'aprofitament de pedra calcària en la pedrera denominada El Tossal, situada en la forest núm. 38 d'utilitat pública Sant Antoni, del terme municipal de Llombai i pertanyent al seu ajuntament.  
Vist que aquest aprofitament es va adjudicar en 1992 a l'empresa Transportes y Transformaciones, SL, per a un període de 10 anys.  
Considerant que el 16 de maig de 2005 l'adjudicatari de l'aprofitament va sol·licitar una ampliació de l'autorització per a la restauració de la pedrera.  
Vist l'informe de la secció forestal on es considera que, per les condicions en què es troba actualment la pedrera, cal començar la restauració d'aquesta, ja que continuar l'explotació o mantindre oberta la pedrera perquè s'aprofite en un futur no és compatible amb la finalitat que la Llei forestal estableix per a les forests d'utilitat pública, atés que aquesta activitat comporta la degradació de la forest i no es pot considerar ús forestal. Així mateix, l'adjudicatari ha de complir obligatòriament l'article 11 del plec de condicions tècniques particulars que han de regir l'aprofitament de la pedrera sobre la restauració segons el seu projecte.  
  
Vista la documentació sobre la descripció de les obres i les mesures per a aconseguir la restauració, el compromís del correcte compliment del projecte i el tractament dels residus generats per l'explotació minera, amb la destinació final i el termini d'execució.  
Vist l'article 9 de la Llei 3/1993, Forestal de la Comunitat Valenciana.  
Atés que l'Ajuntament de Llombai mitjançant l'Acord de la Comissió Municipal de Govern, de data 19 de desembre de 2003, va aprovar que es procedira a la restauració de la pedrera, i que l'adjudicatari devia habilitar, reparar i conservar el camí d'accés a aquesta.  
  
Aquesta direcció territorial, fent ús de la competència que té atribuïda [?], resol que Transportes y Transformaciones, SL, restaure la pedrera denominada El Tossal, sítia en la forest núm. 38 d'utilitat pública denominada Sant Antoni, del terme municipal de Llombai, de conformitat amb el projecte de restauració aprovat, en un termini de 5 anys i amb les condicions del plec de condicions tècniques particulars aprovat per a l'aprofitament, així mateix haurà d'abonar anualment la quantitat de l'adjudicació amb l'increment de l'IPC anual».  
  
Informe sobre la pedrera El Tossal, explotació núm. 1611, en la forest d'utilitat pública núm. 38, al terme municipal de Llombai, de 12 de novembre de 2008.  
«Aquesta demarcació ha revisat l'expedient d'aprofitament de pedra a la forest Sant Antoni, d'utilitat pública, al terme municipal de Llombai, com a conseqüència de la firma que ha de fer-se sobre l'aprofitament anual d'aquesta.  
S'han observat una sèrie d'incompliments per part de l'empresa adjudicatària Transportes y Transformaciones, SL [?], que tot seguit s'indiquen, amb una explicació dels antecedents:  
1. L'empresa Transportes y Transformaciones va sol·licitar l'adjudicació d'aprofitament de terra en superfície des de l'1 ha des de gener de 1993 fins al 31 de desembre de 2002. Aquesta adjudicació té un plec de condicions tècnic de 20 articles, en el qual s'exposa, en l'article 11, que «serà obligat deixar l'explotació al final de l'aprofitament amb les dimensions i característiques topogràfiques que fixe el corresponent projecte de restauració redactat a aquest efecte per al present aprofitament». El projecte es presenta en la Direcció Territorial amb data 10 d'octubre de 2007.  
2. L'empresa envia un escrit, de data 30 de desembre de 2002, on s'indica que els ha sigut impossible realitzar l'explotació dels mencionats terrenys per l'escassetat de la demanda, i que no s'ha arribat als termes esmentats. En el mateix escrit sol·liciten ampliació per un període de 5 anys, fins al 31 de desembre de 2007.  
3. El 24 de novembre de 2003 envien un escrit on indiquen que no ha hagut resposta a l'escrit de desembre de 2002, i sol·liciten l'ampliació, aquesta vegada, fins al desembre de 2012.  
4. La Direcció Territorial envia un escrit el 4 de desembre de 2003 perquè l'ajuntament propietari de la forest es manifeste sobre la petició de l'empresa d'ampliar el termini.  
5. L'ajuntament propietari de la forest, en sessió de 19 de desembre de 2003, acorda accedir al que ha sol·licitat l'empresa.  
6. La Direcció Territorial resol, amb data 31 de març de 2004, que no autoritza l'ampliació del període comprés entre l'1 de gener de 2003 al 31 de desembre 2007, d'acord amb informe tècnic desfavorable de 9 de maig de 2003.  
7. Al maig de 2005, l'empresa envia un escrit explicant que necessiten més termini per a poder restaurar el que han explotat.  
8. Amb data 20 d'octubre de 2005, la Direcció Territorial autoritza l'empresa a restaurar i li dóna un termini de 2 anys, el qual acaba en 2007, basat en l'informe tècnic de 13 d'octubre de 2005.  
9. En aquesta mateixa data hi ha una altra resolució per la qual es concedeix un termini de 5 anys per a restaurar la pedrera, segons el projecte de restauració aprovat, i que permet l'aprofitament perquè per a restaurar cal traure més pedra. La data de terminació de la resolució és de 25 d'octubre de 2010.  
10. El 17 d'octubre de 2007, l'empresa presenta un projecte de restauració en les dependències de la Direcció Territorial, com a conseqüència de petició verbal del tècnic que subscriu després d'haver revisat l'expedient d'aprofitament. El projecte, que té data d'abril de 2007, el du el tècnic de la consultora i explica que l'esmentat projecte està en el departament de mines competent.  
11. Posteriorment, abans de finalitzar l'any, es fa saber verbalment al consultor que hi ha un error en la planificació dels treballs perquè proposen 10 anys en l'acabament de la restauració quan se'ls va concedir únicament 5 anys.  
12. Rectifiquen durant 2008, i porten un pla de treball de 5 anys, en el qual també em base per a redactar aquest informe.  
Vist l'expedient i després d'explicar els antecedents, aquesta demarcació emet informe i proposa el següent:  
Informe:  
1. Aquesta demarcació no ha firmat les dos últimes actes d'entrega, ja que no està solucionada la presentació del projecte de restauració, que havia d'haver estat redactat en 1993, i com a data més tardana, tenint en compte el que ha ocorregut en aquest expedient, a l'octubre de 2005.  
  
2. En la visita realitzada el 20 d'octubre de 2008 i amb la planificació dels treballs presentada pel tècnic consultor, s'observa:  
2A. Que no compleixen els terminis assenyalats per a la restauració, ja que no han tapat el buit central [?].  
2B. Que la superfície realment aprofitada que ens consta com a forest d'utilitat pública és de 3,8 ha, segons s'observa en el plànol annex i no d'1 ha que era la inicialment prevista, per la qual cosa es dedueix que l'extracció d'àrid ha sigut superior a l'establida inicialment en el plec de condicions. No consta cap informe a tot el que s'ha exposat.  
  
2C. [?] Per a poder restaurar la zona requerirà estendre's encara més en zona de forest d'utilitat pública, perquè el talús que hi ha en aquests moments és quasi vertical, i per a fer les bermes cal tornar a perfilar aquest talús.  
2D. Que en presència del cap de comarca mediambiental, el cap de zona, el tècnic consultor i l'encarregat de la pedrera, el tècnic que subscriu no observa en els empresaris cap voluntat de complir els terminis establits en l'última resolució.  
3. Que el projecte presentat no està aprovat per aquesta direcció territorial, que proposa que puga ser vàlid perquè compleix els requisits tècnics del plec inicial.  
Es proposa:  
1. La paralització total d'aprofitament en la pedrera El Tossal, de la qual no s'ha de traure més material, ja que en tot cas seria necessari per a omplir el buit central.  
2. L'anul·lació de l'aprofitament d'acord amb l'article 20 del plec de condicions, i fer complir la legislació vigent quant a sancions que se'n puguen derivar, entre aquestes pot estar la restauració a càrrec de l'empresari, ja que com s'ha pogut comprovar no hi ha voluntat de realitzar-la.  
3. Que es comunique al departament de mines corresponent l'informe que corresponga, així com als agents de l'autoritat que corresponga».  
Així mateix, la Direcció Territorial de València ha desestimat la sol·licitud d'ocupació de la forest d'utilitat pública, ja que es tracta d'una ocupació per interés particular i no concorre la conformitat de l'Ajuntament de Llombai, entitat propietària de la forest afectada.  
Resolució d'ocupació temporal de terrenys en la forest d'utilitat pública V038 de Llombai, per a ampliació de la pedrera El Tossal núm. 1161, de 12 de febrer de 2014.  
«[...] Amb data 2 de febrer de 2012, la mercantil Transportes y Transformaciones presenta una sol·licitud d'ocupació temporal de la forest d'utilitat pública núm. V038, Sant Antoni de Llombai, per a ampliació de la pedrera per espai de 8 anys. Visitada la zona pel personal tècnic d'aquesta direcció territorial, s'emet l'informe següent:  
- Que l'explotació no ha sigut restaurada. No ha hagut activitat extractiva, aparentment, excepte el manteniment de la maquinària i algun xicotet aplec de material.  
- Que l'ocupació sol·licitada en forest pública puja a 7,8 ha, molt superior a la superfície concedida en 1992. La superfície ocupada per l'explotació actualment supera les 5,5 ha.  
[?] Mitjançant un escrit de 3 de maig de 2012 i el justificant de recepció firmat el 20 de juny de 2012 es requereix el sol·licitant perquè presente determinada documentació, necessària per a la continuació del procediment, entre la qual s'inclou:  
- la concreció de la superfície sol·licitada  
- plànol de detall i coordenades UTM  
- còpia del títol d'autorització o concessió minera vigent  
- còpia de l'aprovació del pla d'explotació i pla de restauració  
  
- còpia de la declaració d'impacte ambiental.  
El 26 de juliol de 2012 contesta al que s'ha requerit sense completar la documentació sol·licitada.  
[?] Amb data 10 de maig de 2012, se sol·licita a l'Ajuntament de Llombai, com a entitat propietària de la forest, el consentiment previ a l'ocupació pretesa. El 21 de juny de 2012, el Ple de l'Ajuntament va adoptar, entre altres, l'acord següent:  
- Manifestar que sí que hi ha inconvenient per a l'autorització de sol·licitud d'ocupació.  
- Negativa perquè continue explotant la parcel·la 800 del polígon 15 de la forest catalogada núm. 38, propietat de l'Ajuntament.  
- Exigir la paralització de l'aprofitament, per mitjà de la corresponent restauració i tancament.  
[?] Amb data 25 de juliol de 2012 i el justificant de recepció de 29 agost de 2012, es remet al sol·licitant un escrit de «tràmit d'audiència previ a la resolució» i se li comunica l'oposició de l'Ajuntament a l'ocupació sol·licitada i la necessitat de paralitzar l'explotació, i se li exigeix el tancament i la restauració d'aquesta. El 10 de setembre de 2012, la mercantil Transportes y Transformaciones, SL, presenta un escrit on reitera el contingut del que va presentar el 26 de juliol de 2012 i al·lega la impossibilitat de restaurar la pedrera si no se'ls autoritza l'ocupació.  
[?] Vist tot això [?]. Resolc desestimar la sol·licitud d'ocupació de la forest d'utilitat pública número V038 de la província de València, denominada Sant Antoni, sítia al terme municipal de Llombai i propietat del seu ajuntament, instruït a instàncies de Transportes y Transformaciones, SL, per tractar-se d'una ocupació per interés particular i no concórrer la conformitat de l'entitat propietària de la forest afectada[...]».  
  
L'ampliació presentada per a l'avaluació ambiental es justifica a fi de procedir a la restauració, encara que amb les dimensions i els terminis proposats (es proposa arribar a una superfície de 7,94 ha i es projecta extraure uns 470.000 m³ bruts, en un període de 5 anys, segons el projecte tècnic) es descarta que únicament siga eixa la finalitat.  
  
Figura 3. Perímetre de l'ampliació de la secció A, explotació minera El Tossal.  
  
  
No es disposa de la normativa urbanística vigent al municipi de Llombai. Segons el visor cartogràfic de la conselleria, la pedrera es troba sobre sòl no urbanitzable comú. No obstant això, el pla general de Llombai va començar en el mes de maig de 2007 l'avaluació ambiental estratègica. En el document de referència s'establia, amb data 21 de setembre de 2009, l'amplitud, el nivell de detall i el grau d'especificitat de l'informe de sostenibilitat, després de consultar les administracions públiques afectades i el públic interessat.  
Entre les administracions públiques afectades es va consultar la Secció Forestal de la Direcció Territorial de València, la qual va informar que atés que la forest V038 no està delimitada però sí catalogada i registrada, fins que no es delimite per a determinar la superfície pública inclosa en la forest d'utilitat pública i, posteriorment, procedir, segons el que estableix l'article 17 de la Llei 43/2003 de Forests, a la desafectació de la zona per mitjà d'una exclusió parcial segons el que estableix l'article 16 de la Llei 43/2003 de Forests, no es pot realitzar cap canvi de l'ús actual. En conseqüència, el document de referència, en l'epígraf dedicat a sòl no urbanitzable protegit, estableix que, en la forest d'utilitat pública V038 Sant Antoni, la superfície d'11,11 ha proposada com a sòl no urbanitzable comú d'extracció àrids ha de classificar-se com a sòl no urbanitzable protegit.  
  
Consideracions jurídiques:  
1. El projecte examinat constitueix un dels casos fàctics en què és preceptiva la formulació d'una declaració d'impacte ambiental, abans de la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament, annex I, apartat 3.c, del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, modificat pel Decret 32/2006, de 10 de març, del Consell de la Generalitat.  
  
2. En l'expedient s'han observat els tràmits previstos en el Decret 162/1990, del 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3. L'article cinqué del Decret 162/1990, del 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, d'Impacte Ambiental, atribueix la competència a l'òrgan ambiental, per a la declaració d'impacte ambiental dels projectes a què s'aplique aquesta llei.  
4. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i Avaluació Ambiental la competència sobre avaluació ambiental estratègica i de projectes.  
Per tot això, s'emet la següent:  
  
Declaració d'impacte ambiental  
  
Primer  
Estimar desfavorable, només a l'efecte ambiental, el projecte d'ampliació d'explotació de recursos de la secció A denominada El Tossal núm. 1161, al terme municipal de Llombai, a la província de València, promogut per la mercantil Transportes y Transformaciones, SL, per l'incompliment de la declaració d'impacte ambiental del projecte inicial de la pedrera, per la superació de l'àmbit d'explotació autoritzat, per l'incompliment de l'obligació de restaurar-la, pel valor ambiental del sòl forestal catalogat com a forest d'utilitat pública, pels successius informes desfavorables en matèria forestal i pel desistiment de la sol·licitud d'ocupació per conformitat de l'entitat propietària de la forest afectada, motivats en les consideracions ambientals de la part expositiva d'aquesta resolució.  
  
  
Segon  
Comunicar a l'òrgan substantiu la necessitat de restaurar l'explotació El Tossal, núm. 1161, al terme municipal de Llombai. Per a escometre aquesta restauració, l'òrgan promotor ha de presentar davant de l'òrgan substantiu un pla de restauració integral, d'acord amb el que estableix el Decret 82/2005, de 22 d'abril, del Consell de la Generalitat, d'Ordenació Ambiental d'Explotacions Mineres en Espais Forestals de la Comunitat Valenciana. En aquest sentit, cal advertir que únicament s'admetran els mínims moviments de terra imprescindibles per a la restauració de l'actual buit de pedrera i no es permetrà, emparant-se en la restauració, ampliar l'explotació.  
  
  
Tercer  
Notificar a les parts interessades que contra aquesta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart  
Publicar en el Diari Oficial de la Comunitat Valenciana aquesta declaració d'impacte ambiental, d'acord amb el que disposa l'article 28 del mencionat Decret 162/1990, de 15 d'octubre, del Consell de la Generalitat Valenciana, modificat pel Decret 32/2006, de 10 de març, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
  
València, 18 de juliol de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 27 de setembre de 2016.- El director general de Medi Natural i d'Avaluació Ambiental: Antoni Marzo i Pastor.